Yoki “Tom va Jerri” (“Sichqon va mushuk”) multfilmini oling. Kapitalizm zamoni bolalarining eng sevimli… “tarbiyachisi” shu va shunga o’xshash multfilmlar bo’lib qoldi. Biz ota-onalar bolalarimiz tarbiyasini “Tom va Jerri”ga va shu kabi “tarbiyachi”lar makoniga aylanib qolgan televideniega ishonib topshirib qo’yganmiz! Bolalar aldangan mushukni ko’rib holiga kulishadi, ming xil usul bilan uni laqillatib ketadigan sichqonning ishlariga qoyil qolishadi. Bu nima degani? Laqillatib yashash bolalarga xush kelyapti deganidir! Mardlik, olijanoblik emas, laqillatish, aldash, bu yo’lda hech qanday usul va yo’ldan toymaslik bolalar ongiga ijobiy xislat bo’lib singyapti. Aslida, murg’ak yurakka tomchilab-tomchilab zahar singyapti. Tarbiyasiz, aldash hisobiga boyishni ayb sanamaydigan qaysidir mamlakatlarda bolasini ham balki shunaqa multfilmlar bilan “tarbiyalab” borib o’zlariga munosib avlod yetishtirishar, ammo aldashni odobsizlik deb biladigan bizning xalq uchun bunaqa “kapitalistik” multfilmlar faqat xavfli va razil tarbiyachidir. Bizga o’zimizning “Zumrad va Qimmat” ertagimiz va multfilmimiz yoqadi.